ธปท.เผยทุนสำรองประเทศลด1,400ล้านเหรียญสหรัฐ
ธปท.เผยทุนสำรองประเทศเมื่อเดือนพ.ค.58 ลดฮวบ 1,400 ล้านเหรียญสหรัฐ อยู่ที่ระดับ 1.585 แสนล้านเหรียญสหรัฐ
5 มิ.ย. 2558

ธปท.เผยทุนสำรองประเทศเมื่อเดือนพ.ค.58 ลดฮวบ 1,400 ล้านเหรียญสหรัฐ อยู่ที่ระดับ 1.585 แสนล้านเหรียญสหรัฐ 
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 29 พ.ค.ที่ผ่านมาอยู่ที่ระดับ 1.585 แสนล้านเหรียญสหรัฐ หรือ ประมาณ 5.345 ล้านล้านบาท ลดลง 1,400 ล้านเหรียญสหรัฐ หรือ ประมาณ 4.72 หมื่นล้านบาท หากคิดอัตราแลกเปลี่ยนถั่วเฉลี่ยที่ธปท.ประกาศที่ 33.72 บาท/เหรียญสหรัฐ จากสัปดาห์ก่อนหน้าที่ อยู่ที่ 1.599 แสนล้านเหรียญสหรัฐ หรือประมาณ 5.339 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.91 หมื่นล้านเหรียญสหรัฐ เพิ่มขึ้นจากสัปดาห์ก่อนหน้าที่ 1.89 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิซึ่งรวมทุนสำรองฯและ Forward แล้ว อยู่ที่ระดับ 1.776 แสนล้านเหรียญสหรัฐ
ด้านนักวิเคราะห์ คาดว่า ระดับทุนสำรองประเทศที่ลดลงน่าจะมีผลมาจากการตีราคาของสินทรัพย์ในรูปเงินบาทเป็นเงินเหรียญสหรัฐมีค่าลดลง หลังเงินบาทอ่อนค่าลงมาต่อเนื่อง บวกกับส่วนหนึ่งทางการน่าจะมีการปล่อยสภาพคล่องเงินเหรียญสหรัฐที่ถือครองอยู่ออกในตลาดด้วย เพื่อลดภาระการถือครองเงินเหรียญสหรัฐลงบางส่วน ซึ่งภาวะนี้ไม่ได้ทำให้เงินบาทแข็งค่าขึ้นนัก โดยเงินบาทยังสามารถอ่อนค่าได้ตามทิศทางของสกุลเงินในภูมิภาค
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. ในปัจจุบันอยู่ที่ 1.557 ล้านล้านบาท เพิ่มขึ้นเล็กน้อยจากสัปดาห์ก่อนหน้าที่ 1.509 ล้านล้านบาท สะท้อนว่าสภาพคล่องเงินสดในระบบหรือเงินในมือประชาชนเริ่มมีปริมาณสูงขึ้นตามความต้องการใช้จ่ายที่ทยอยปรับดีขึ้น